[pic] | COMISIA EUROPEANĂ |

Bruxelles, 2.2.2011

COM(2011) 46 final

RAPORT AL COMISIEI CĂTRE PARLAMENTUL EUROPEAN ȘI CONSILIU

privind cheltuielile FEGA Sistemul de avertizare rapidă Nr. 11-12/2010

CUPRINS

1. Introducere 3

2. Venituri alocate FEGA 3

3. Venituri provenite din sumele temporare pentru restructurare (sectorul zahărului) 4

4. Observații privind execuția provizorie a bugetului FEGA pentru 2010 4

5. Execuția veniturilor alocate FEGA 7

6. Execuția veniturilor provenite din sumele temporare pentru restructurare (sectorul zahărului) 7

7. Execuția fondului de restructurare a sectorului zahărului 8

8. Concluzii 8

ANEXĂ : | UTILIZAREA PROVIZORIE LA 15.10.2010 A CREDITELOR FEGA |

INTRODUCERE

Tabelul din anexă prezintă execuția provizorie a bugetului pentru anul 2010, începând de la 16 octombrie 2009 până la 15 octombrie 2010; se preconizează că aceasta va fi de 44 062,1 milioane EUR. Această valoare include sumele recuperate de la statele membre prin corecțiile efectuate în cadrul închiderii conturilor FEGA și prin suspendările și reducerile rambursărilor lunare către acestea, impuse în cursul exercițiului bugetar. Valoarea respectivă include, de asemenea, o estimare a cheltuielilor de aproximativ 53,6 milioane EUR pe care Comisia le poate încă efectua în mod direct până la 31 decembrie 2010.

Tabelul cu execuția provizorie prezentat delegaților statelor membre în cadrul Comitetului pentru fonduri din noiembrie 2010 a ținut seama de reducerile creditelor FEGA propuse în Proiectul de buget rectificativ (PBR) nr. 10/2010. Cu toate acestea, la 29 noiembrie 2010, Comisia a prezentat Scrisoarea rectificativă nr. 1 la PBR nr. 10/2010 prin care a anulat reducerea creditelor menționată anterior. În consecință, prezentul raport se bazează pe un tabel cu execuția provizorie modificat, care nu include reducerea, propusă inițial, a creditelor.

VENITURI ALOCATE FEGA

Pe baza dispozițiilor de la articolul 34 din Regulamentul (CE) nr. 1290/2005 al Consiliului privind finanțarea politicii agricole comune, se consideră că veniturile provenite din corecții financiare efectuate în temeiul deciziilor de verificare a conformității, din nereguli și din taxa pentru depășirea cotei de lapte sunt considerate venituri alocate pentru finanțarea cheltuielilor FEGA. Conform acestor dispoziții, veniturile alocate pot fi utilizate pentru a acoperi finanțarea cheltuielilor FEGA suportate de statele membre. În cazul în care o parte a acestor venituri nu este utilizată, aceasta va fi reportată automat în exercițiul bugetar următor[1].

După cum s-a precizat deja în rapoartele anterioare privind sistemul de avertizare rapidă, cuantumul veniturilor alocate disponibile în 2010 a fost estimat de Comisie la 922 de milioane EUR. Mai precis:

- veniturile alocate prevăzute a fi generate în cursul exercițiului bugetar 2010 au fost estimate la 789 de milioane EUR; s-a preconizat obținerea sumelor de 600 de milioane EUR, respectiv 91 de milioane EUR, din corecțiile efectuate în urma verificării conformității și din nereguli. Veniturile provenind din taxa pentru depășirea cotei de lapte au fost estimate la 98 de milioane EUR.

- suma veniturilor alocate preconizate a fi reportate din exercițiul bugetar 2009 în 2010 a fost estimată la 133 de milioane EUR.

Comisia a alocat veniturile de 922 de milioane EUR următoarelor două scheme astfel:

- s-au alocat 222 de milioane EUR pentru fondurile operaționale destinate organizațiilor de producători din sectorul fructelor și legumelor și

- 700 de milioane EUR pentru schema de plată unică.

În final, în conformitate cu scrisoarea rectificativă a Comisiei, autoritatea bugetară a votat credite în valoare de 547 de milioane EUR și, respectiv, de 28 480 de milioane EUR pentru aceste două scheme. Suma creditelor votate și a veniturilor alocate menționate anterior corespunde unei estimări totale a necesarului de credite de 769 de milioane EUR pentru fondurile operaționale destinate organizațiilor de producători din sectorul fructelor și legumelor și de 29 180 de milioane EUR pentru schema de plată unică.

În tabelul anexat, care prezintă execuția provizorie a bugetului pentru 2010 pentru perioada de până la 15.10.2010, creditele votate pentru cele două scheme menționate anterior sunt incluse în creditele bugetare inițiale pentru sectorul fructelor și legumelor și pentru sectorul ajutoarelor directe decuplate, care se ridică la 720,1 milioane EUR și, respectiv, la 33 272 de milioane EUR, fără a ține seama de veniturile alocate menționate anterior. După includerea veniturilor alocate acestor sectoare, totalul creditelor prevăzute în bugetul pentru 2010 este de 942,1 milioane EUR pentru sectorul fructelor și legumelor și de 33 972 de milioane EUR pentru ajutoarele directe decuplate.

VENITURI PROVENITE DIN SUMELE TEMPORARE PENTRU RESTRUCTURARE (SECTORUL ZAHăRULUI)

Sumele temporare acordate pentru restructurarea sectorului zahărului sunt considerate ca fiind venituri alocate, destinate finanțării ajutorului pentru restructurarea acestui sector și a altor ajutoare prevăzute de Fondul de restructurare a sectorului zahărului. După cum s-a precizat deja în rapoartele anterioare privind sistemul de avertizare rapidă, suma estimată a acestor venituri a ajuns în 2010 la 606,8 milioane EUR, iar un cuantum de 717,9 milioane EUR s-a preconizat că va fi reportat în 2010 din exercițiul bugetar 2009.

OBSERVAțII PRIVIND EXECUțIA PROVIZORIE A BUGETULUI FEGA PENTRU 2010

În continuare figurează un scurt comentariu privind execuția provizorie a bugetului pe 2010 pentru anumite sectoare.

Măsuri de piață

Absorbția creditelor pentru intervenții pe piețele agricole a fost mai redusă decât creditele bugetare cu – 411,5 milioane EUR. Cea mai semnificativă subutilizare a fost cea legată de restituirile pentru produsele neincluse în anexa I și de sectorul laptelui și al produselor lactate, în timp ce creditele pentru sectorul cerealelor au fost depășite.

Cereale (+20,0 milioane EUR)

Absorbția mai mare a creditelor se datorează în primul rând cantităților mai mari de cereale care au intrat în depozitare publică și creșterii în consecință a finanțării și a costurilor tehnice, suportate de statele membre.

Restituirile pentru produsele neincluse în anexa I (- 62,7 milioane EUR)

Absorbția mai redusă a creditelor bugetare se datorează în primul rând cheltuielilor mai mici suportate de statele membre pentru plata restituirilor la export pentru produse lactate conținute de produsele agricole prelucrate exportate. Acest lucru se datorează faptului că situația de pe piața produselor lactate s-a îmbunătățit considerabil față de cea de la momentul elaborării scrisorii rectificative pentru exercițiul bugetar 2010 și a dus la întreruperea de către Comisie a plății restituirilor la export pentru produse lactate în noiembrie 2009.

Programe alimentare (- 34,6 milioane EUR)

Această subutilizare se datorează faptului că anumite state membre nu și-au executat integral planul pe 2010 aprobat, astfel cum era prevăzut în Regulamentul (CE) nr. 1111/2009 al Comisiei, în timp ce statele membre nu și-au declarat încă toate costurile administrative, de transfer și de transport aferente planului pe 2010 menționat anterior.

Fructe și legume (+ 116,6 milioane EUR față de creditele votate)

Principalul motiv al acestei aparente depășiri a creditelor este faptul că totalul cheltuielilor efectuate în acest sector s-a ridicat la 836,7 milioane EUR, în timp ce creditele votate prevăzute pentru acest sector se ridicau la 720,1 milioane EUR. Partea din această execuție temporară totală care a depășit creditele votate pentru sectorul respectiv cu 116,6 milioane EUR a fost finanțată din veniturile alocate acestui sector, care s-au ridicat la 222 de milioane EUR, ducând astfel la o subutilizare de -105,4 milioane EUR din creditele disponibile pentru sectorul în cauză.

Acest tip de execuție este o consecință a combinării tipurilor de execuție a schemelor menționate în continuare, finanțate din creditele acestui sector. Statele membre au efectuat cheltuieli mai reduse atât pentru avansurile pentru planurile pe 2010 privind fondurile operaționale pentru organizațiile de producători, cât și pentru programul de încurajare a consumului de fructe în școli. Pe de altă parte, statele membre au efectuat cheltuieli mai mari cu ajutoarele pentru autorizarea preliminară, deoarece un număr mai mare de grupuri de producători au solicitat astfel de ajutoare în comparație cu ipoteza reținută în bugetul pentru 2010.

Produse din sectorul vitivinicol (- 29 de milioane EUR)

Această ușoară subutilizare se datorează faptului că statele membre au efectuat cheltuieli mai reduse decât creditele prevăzute atât în bugetul pentru programele naționale de sprijin, cât și pentru schema de defrișare.

Lapte și produse lactate (– 414 milioane EUR)

Situația piețelor produselor lactate s-a ameliorat considerabil în comparație cu cea de la momentul elaborării scrisorii rectificative pentru exercițiul bugetar 2010. Prin urmare, Comisia a întrerupt plata restituirilor la export pentru produsele lactate. Mai mult, în Uniunea Europeană prețurile de pe piață au crescut în mod semnificativ, stopând astfel intrarea de lapte praf degresat și de unt în depozitare publică, ceea ce a dus la o stabilizare a cantităților depozitate pentru ambele produse. Factorii menționați anterior au dus la cheltuieli mai reduse în acest sector față de creditele bugetare finale.

Ajutoare directe

Absorbția creditelor pentru ajutoare directe a depășit creditele bugetare inițiale cu 403 milioane EUR. În vederea evaluării acestei execuții, trebuie luat în considerare venitul de 700 de milioane EUR alocat schemei de plată unică.

Ajutoare directe decuplate (+ 553 de milioane EUR față de creditele votate)

Totalul creditelor prevăzute pentru necesitățile din acest sector se ridică la 33 972 de milioane EUR, incluzând veniturile de 700 de milioane EUR alocate acestuia. ( NB : pentru detalii, a se vedea punctul 2 de mai sus). În cadrul acestui articol sunt finanțate în principal schema de plată unică (SPU) și schema de plată unică pe suprafață (SPUS).

În ceea ce privește schema de plată unică (SPU), cheltuielile efectuate s-au ridicat la 29 070,9 milioane EUR și au fost mai reduse decât necesarul de 29 180 de milioane EUR prevăzut în bugetul pe 2010, deoarece o serie de state membre nu au utilizat integral pachetul financiar propriu pentru SPU. Rata de execuție a crescut totuși din nou față de cea de anul trecut, indicând astfel o ameliorare a gestionării pachetelor financiare pentru SPU în majoritatea statelor membre.

De asemenea, în privința schemei de plată unică pe suprafață (SPUS), unele dintre statele membre în cauză nu au achitat totalitatea sumelor corespunzătoare plafoanelor bugetare proprii, ceea ce a dus la o subutilizare a creditelor bugetare pe 2010 cu – 35,9 milioane EUR. Această subutilizare se datorează faptului că, în anumite state membre, suprafața totală eligibilă declarată de fermieri este mai mică decât suprafața stabilită prin legislație și utilizată în scopul calculării valorii maxime a ajutorului pe hectar.

Întrucât suma necesară pentru SPU este finanțată parțial din veniturile alocate ( NB : pentru detalii a se vedea punctul 2 de mai sus), rezultă că depășirea creditelor în cadrul acestui articol este mai degrabă aparentă decât reală și se modifică dacă se iau în considerare veniturile alocate care, deși nu fac parte din creditele bugetare globale, se utilizează efectiv pentru finanțarea unei părți a cheltuielilor din cadrul schemei de plată unică.

Alte ajutoare directe (– 147,7 milioane EUR)

Acest tip de subutilizare se datorează în primul rând nivelului mai scăzut de cheltuieli efectuate de statele membre, din cauză că cererile prezentate pentru anumite scheme, precum primele pentru animale și ajutoarele pe suprafață pentru bumbac, au fost depuse pentru un număr mai mic de animale și pentru suprafețe mai mici decât s-a prevăzut în bugetul pe 2010.

Auditul cheltuielilor agricole

Închiderea conturilor exercițiilor financiare precedente (+ 255,8 milioane EUR)

Nivelul actual de execuție rezultă în cea mai mare parte din corecțiile decise de Comisie ca urmare a procedurii de închidere a conturilor FEGA și din corecțiile impuse statelor membre pentru nerespectarea termenelor de plată a ajutoarelor prevăzute în dispozițiile din diferitele scheme din cadrul FEGA. Corecțiile respective s-au ridicat la – 54,2 milioane EUR în total. Această sumă, comparativ cu suma de – 310 milioane EUR reținută de autoritatea bugetară în bugetul pentru 2010, duce la un minus al creditelor bugetare de 255,8 milioane EUR, sumă necesară Comisiei pentru închiderea acestui articol bugetar în 2010.

EXECUțIA VENITURILOR ALOCATE FEGA

Suma totală a veniturilor alocate disponibile în 2010 s-a ridicat la 1 152,1 milioane EUR, comparativ cu suma prevăzută inițial de 922 de milioane EUR, ceea ce înseamnă că a fost mai mare cu 230,1 milioane EUR.

Diferența se datorează parțial faptului că suma creditelor alocate reportate din 2009 în 2010 a fost 141,5 milioane EUR, și anume cu 8,5 milioane EUR mai mare decât suma de 133 de milioane EUR prevăzută inițial în buget. Trebuie remarcat că veniturile alocate reportate din 2009 în 2010 au fost utilizate în întregime pentru finanțarea cheltuielilor din exercițiul bugetar 2010, în conformitate cu articolul 10 din Regulamentul financiar.

Un aspect și mai important este acela că veniturile alocate colectate recent în 2010 s-au ridicat la 1 010,5 milioane EUR, fiind așadar cu 221,5 milioane EUR mai ridicate decât suma de 789 de milioane EUR prevăzută în buget. Această sumă include corecțiile efectuate în urma verificării conformității, care s-au ridicat la 735,1 milioane EUR, veniturile provenite din nereguli, care s-au ridicat la 172,4 milioane EUR, și sumele colectate ca taxe pentru depășirea cotei de lapte, care s-au ridicat la 103 milioane EUR. O parte din veniturile alocate colectate recent în 2010 nu vor fi utilizate, ci vor fi reportate în exercițiul bugetar 2011 și se vor utiliza la finanțarea cheltuielilor efectuate pe parcursul anului respectiv.

EXECUțIA VENITURILOR PROVENITE DIN SUMELE TEMPORARE PENTRU RESTRUCTURARE (SECTORUL ZAHăRULUI)

Suma totală a veniturilor alocate plătite de statele membre în 2010 a fost de 606,8 milioane EUR. În plus, spre deosebire de suma de 717,9 milioane EUR estimată inițial, veniturile alocate reportate din 2009 în 2010 s-au ridicat la 768,3 milioane EUR. Prin urmare, suma totală a veniturilor alocate pusă la dispoziția bugetului UE în 2010 sub forma sumelor temporare pentru restructurare a ajuns la 1 375,1 milioane EUR.

După efectuarea plăților ajutoarelor către beneficiarii fondului de restructurare a industriei zahărului ( NB : pentru detalii, a se vedea punctul 7 de mai jos), sumele temporare pentru restructurare prezintă un sold de 1 044,8 milioane EUR care va fi reportat în bugetul pe 2011 în vederea finanțării plăţii ajutoarelor din anul respectiv.

EXECUțIA FONDULUI DE RESTRUCTURARE A SECTORULUI ZAHăRULUI

În 2010, rambursările acordate statelor membre care au efectuat plățile pentru ajutoare destinate industriei restructurate a zahărului, pentru ajutoare pentru diversificare sau pentru ajutoare destinate rafinării zahărului s-au ridicat la 330,3 milioane EUR. Ajutoarele respective au fost plătite din veniturile alocate menționate anterior, provenite din sumele temporare pentru restructurare ( NB : pentru detalii, a se vedea punctul 6 anterior).

CONCLUZII

Execuţia provizorie a bugetului FEGA pe 2010 a dus la o execuţie cu 242,3 milioane EUR mai mare decât creditele bugetare votate, sumă acoperită din veniturile alocate disponibile în valoare de 1 152,1 milioane EUR.

În urma modificărilor care urmează a fi efectuate la sfârșitul anului, se estimează în prezent că veniturile alocate disponibile care vor fi reportate în 2011 se vor ridica la aproximativ 900 de milioane EUR.

ANEXĂ

[pic]

[1] Veniturile alocate reportate trebuie să fie primele utilizate, înaintea creditelor votate de autoritatea bugetară sau a veniturilor alocate generate în cursul anului (articolul 10 din Regulamentul financiar).